section_heading: Povijest
paragraph_text: Uz prethodno spomenuti slabi izvozni uspjeh G.222, dodatni motiv združivanju tih dviju tvrtki bio je cilj Lockheed Martina za projektiranjem transportnog aviona koji će uvelike biti komplementaran njegovog većem transporteru C-130J Herculesu. Tijekom 1995. godine provedeno je ispitivanje svjetskog tržišta (na kojem se očekuje plasman vojnih transportnih aviona) te se došlo do podatka kako je na njemu moguće prodati oko 400 aviona, koji bi bili poboljšana inačica G.222. Cijeli projekt znatno je potaknula i činjenica kako je s operativnog gledišta ali istodobno i logističkog (opsluživanje aviona) i tehničkog (konfiguracija avionike), vidljiva velika potreba za avionom koji bi bio komplementaran i interoperabilan postojećim platformama G.222 i C-130.